
AVIZ

asupra propunerii legislative pentru preschimbarea tichetelor de călătorie neutilizate de către pensionari sau agricultori 

în bonuri valorice
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru preschimbarea tichetelor de călătorie neutilizate de către pensionari sau agricultori în bonuri valorice, trimisă cu adresa nr. P.l.x-327 din 18 aprilie 2006, înregistrată  sub nr. 31/519 din 19.04. 2006.
Senatul a respins propunerea legislativă în şedinţa din 12 aprilie 2006.
Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din 17 mai 2006.


Membrii comisiei au examinat propunerea  legislativă supusă avizării, expunerea de motive, avizul negativ al Consiliului Legislativ nr.1682 din 24.11.2005, precum  şi punctul de vedere al Guvernului, transmis cu adresa nr.253/ D.P.S.G./20.01.2006. 
În urma dezbaterilor, cu unanimitate de voturi, s-a hotărât avizarea negativă a propunerii legislative, avându-se în vedere că prin  O.U.G. nr. 71/2004 privind acordarea unor facilităţi familiilor de pensionari, aprobată prin Legea nr. 565/2004, se permite preschimbarea tichetelor de călătorie neutilizate în produse alimentare.
În raport de obiectul şi conţinutul său, propunerea legislativă face parte din categoria legilor ordinare.

